Կիրիլ Սերեբրեննիկով

Կիրիլ Սեմյոնովիչ Սերեբրեննիկով  (, ), կինոյի և թատրոնի ռուս ռեժիսոր, թատերական դիզայներ։ 2012 թվականին դարձել է Մոսկվայի Գոգոլ կենտրոնի գեղարվեստական ղեկավար։ Համարվում է ռուս առաջատար թատերական ռեժիսորներից մեկը։

Կյանք և կարիերա 
Սերեբրենիկովը ծնվել է հրեա հոր և ուկրաինացի մոր ընտանիքում։ Հայրը եղել է վիրաբույժ, մայրը՝ ռուսերենի ուսուցչուհի։ Ավարտել է Ռոստովի պետական համալսարանը՝ ստանալով ֆիզիկոսի մասնագիտություն 1992 թվականին։ Սերեբրենիկովը թատրոնում իր նորամուտը կատարելուց առաջ չի ունեցել պաշտոնական թատերական կրթություն։ Նա հանդես է եկել որպես երաժշտական տեսահոլովակների ու գովազդների ռեժիսոր։

2001 թվականին բեմադրել է իր առաջին ներկայացումը Մոսկվայում։ Նա աշխատել է Մոսկվայի Չեխով թատրոնում, Լատվիական ազգային թատրոնում, ազգերի թատրոնում։ Աշխատել է օպերային բեմադրությունների վրա Մարինյան թատրոնում և Մոսկվայի Մեծ թատրոնում, որտեղ նա եղել է նաև ռեժիսոր և դիզայներ, ինչպես նաև Բեռլինի Կոմիշե օպեր  և Շտուտգարտի օպերային թատրոններում (Գերմանիա)։

Սերեբրեննիկովը Մոսկվայի Տերիտորիա փառատոնի գեղարվեստական ղեկավարներից մեկն է։ 2008 թվականից Մոսկվայի գեղարվեստական թատրոնի դպրոցի պրոֆեսոր է, որտեղ ունի դերասանների և ռեժիսորների դասարան։ Նրա աշխատանքները ներկայացվել են Վիեննայի փառատոնում և Ավինյոնի թատերական փառատոնում։ Նրա ֆիլմերը ցուցադրվել են Կաննի կինոփառատոնում, Լոկառնոյի կինոփառատոնում, Հռոմի կինոփառատոնում և Վարշավայի միջազգային կինոփառատոնում, որտեղ նրա «Յուրիի օր» ֆիլմն արժանացել է Գրան-Պրիի։

2012 թվականին Սերեբրենիկովը նշանակվել է Գոգոլ կենտրոնի գեղարվեստական ղեկավար։

2017 թվականի մայիսի 23-ն Սերեբրեննիկովի բնակարանը ու Գոգոլ կենտրոնն ստուգվել են իրավապաշտպան մարմինների կողմից՝ կապված Սերեբրեննիկովի հիմնադրած Յոթերորդ ստուդիա ոչ առևտրային կազմակերպությունում կատարված չարաշահումների հետ։ Թեև ոչ մի մեղադրանք չի առաջադրվել Սերեբրեննիկովի դեմ, որոշ մշակութային գործիչներ դրանում տեսել են քաղաքական դրդապատճառներ, որոնց նպատակն էր Սերեբեննիկովին և այլ գործիչների թույլ չտալ քննադատել կառավարությանը (Սերեբրեննիկովը քննադատել էր 2014 թվականին Ղրիմի բռնակցումը Ռուսաստանին և աջակցություն հայտնել Ռուսաստանի ԼԳԲՏ համայնքին)։ Սերեբրենիկովին իրենց աջակցությունն են հայտնել ռուս մի շարք մշակութային գործիչներ, որոնց թվում էին Չուլպան Խամատովան, Վլադիմիր Ուրինը, Եվգենի Միրոնովը, Սերգեյ Յուրսկին, Ալեքսեյ Գերմանը, Անդրեյ Մոգուչին։ Մայիսի 24-ին Կրեմլում Եվգենի Միրոնովը կայացել է «Հայրենիքին մատուցած ծառայությունների համար» շքանշանով պարգևատրվելու ժամանակ նամակ է հանձնել Ռուսասատանի նախագահ Վլադիմիր Պուտինին՝ ի սատարումն Սերեբրեննիկովի։ Գրող Բորիս Ակունինն կարծիք է հայտնել, թե Սերեբրեննիկովի ձերբակալությունը չէր կարող կատարվել առանց Պուտինի հավանության։

2017 թվականի օգոստոսի 22-ին Սերեբրեննիկովը ձերբակալվել է Ռուսաստանի հետախուզական կոմիտեի կողմից խարդախության մեղադրանքով. նա մեղադրվել է Յոթերորդ ստուդիայում 2011-2014 թվականներին պետական ներդրումները յուրացնելու համար։ Ըստ Ինտերֆաքսի նշած աղբյուրի՝ ենթադրյալ գողությունը պետության հասցրել է միլիոնավոր դոլարների վնաս, այլ աղբյուրներ նշում են, որ վնասը կազմել է ավելի քան 1 միլիոն ռուբլի։ Սերեբրեննիկովը ենթարկվել է տնայի կալանքի մինչև հոկտեմբերի 19-ը։ Յոթերորդ ստուդիայի նախկին տնօրեն Յուրի Իտինը արդեն ենթարկվել էր տնային կալանքի սկսած 2017 թվականի մայիսի 31-ից։ Յոթերորդ ստուդիայի նախկին գլխավոր հաշվապահ Նինա Մասլյաևան խոստովանել էր հանցանքը և գտնվում էր կալանքի տակ։

Ֆիլմագրություն

Ֆիլմեր 

 Մերկերը (1998)
 Ռագին (2004)
 Ներկայանալով որպես զոհ (2006)
 Յուրիի օր (2008)
 Կարճ միացում։ 5 սիրային պատմություններ (2009)
 Դավաճանություն (2012)
 Աշակերտը (2016)
 Ամառ (2018)

Հեռուստատեսություն 
 Ռոստով-պապա (2001), 10 սերիա 
 Մարդասպանի օրագիրը  (2002), 12 սերիա 
 Անկողնային տեսարաններ (2003)

Պարգևներ 

 «Եվրոպա՝ թատերական նոր իրականություն» մրցանակ Եվրոպական հանձնաժողովի կողմից (2017)

Ծանոթագրություններ 

Ռուս կինոռեժիսորներ
ՏԷՖԻ մրցանակի դափնեկիրներ
«Ոսկե դիմակ» մրցանակի դափնեկիրներ
Ռոստովի պետական համալսարանի շրջանավարտներ
«Նիկա» մրցանակի դափնեկիրներ
«Բյուրեղապակյա Տուրանդոտ» մրցանակի դափնեկիրներ
«Կինոտավրի» դափնեկիրներ